Diari Oficial de la Generalitat Valenciana


Sumari del DOGV 5908, del 05-12-2008 (2008/14043)

ORDE de 27 de novembre de 2008, de la Conselleria d'Agricultura, Pesca i Alimentació, per la qual es modifica l'Orde de 5 de juny de 2000, de la Conselleria d'Agricultura, Pesca i Alimentació, sobre mesures fitosanitàries per a plantacions de fruiters afectats pel virus de la sharka (plum pox virus) i concessió d'ajudes per a arrancada d'arbres malalts (DOGV núm. 3776, de 21.06.2000), complementada per l'Orde de 25 de setembre de 2000, de la Conselleria d'Agricultura, Pesca i Alimentació (DOGV núm. 3864, de 25.10.2000).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5908

Data del DOGV
:   05-12-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/14442


Data del document
:   27-11-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda a l'agricultura
    * ajuda pública
    * tractament fitosanitari
    * fruticultura
    * malaltia vegetal

ORDE de 27 de novembre de 2008, de la Conselleria d'Agricultura, Pesca i Alimentació, per la qual es modifica l'Orde de 5 de juny de 2000, de la Conselleria d'Agricultura, Pesca i Alimentació, sobre mesures fitosanitàries per a plantacions de fruiters afectats pel virus de la sharka (plum pox virus) i concessió d'ajudes per a arrancada d'arbres malalts (DOGV núm. 3776, de 21.06.2000), complementada per l'Orde de 25 de setembre de 2000, de la Conselleria d'Agricultura, Pesca i Alimentació (DOGV núm. 3864, de 25.10.2000). [2008/14355]  
Amb la finalitat d'adaptar l'esmentada Orde de 5 de juny de 2000 a allò que s'establix en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'ha considerat la conveniència d'efectuar algunes modificacions en l'esmentada Orde de 5 de juny de 2000.  
Per tot això, a proposta del director general d'Investigació i Tecnologia Agroalimentària,  
ORDENE  
Article primer  
S'incorpora un nou paràgraf a l'exposició de motius de l'Orde de 5 de juny de 2000, amb el text següent:  
«En esta orde s'establixen les bases de les ajudes per a indemnitzar per les despeses d'arrancada i destrucció de les plantacions de fruiters afectats pel virus de la sharka. Els beneficiaris de les ajudes són els titulars de les explotacions afectades i estes ajudes estan emparades pel Reglament (CE) núm. 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les ajudes estatals per a les petites i mitjanes empreses dedicades a la producció de productes agrícoles i pel qual es modifica el Reglament (CE) núm. 70/2001 (publicat en el DOUE de 16.12.2006), en concret allò que s'establix en el seu article 10, apartat 2, que establix la compatibilitat amb el mercat comú de les ajudes compensatòries destinades a la lluita contra malalties dels vegetals». Esta ajuda ha sigut comunicada a la Comissió amb el número de registre XA357/2008.  
Article segon  
Es modifica l'article 4 en els seus apartats 1 i 5 i s'afigen dos nous apartats 6 i 7 a l'Orde de 5 de juny de 2000, que queden redactat en els termes següents:  
«1. S'establix una línia d'ajuda destinada a compensar els agricultors per les pèrdues causades, de les espècies indicades en l'article segon, pels arbres malalts pel virus de la sharka.  
5. Estes ajudes es finançaran per mitjà de la línia T1938000 del programa 542.20, Investigació i tecnologia agrària dels pressupostos de la Generalitat.  
L'import global màxim que s'hi destina serà objecte de publicació en l'exercici corresponent, en virtut del que s'establix en l'article 47.11 del text refós de la Llei d'Hisenda Pública de la Generalitat Valenciana, aprovat per mitjà del Decret Legislatiu de 26 de juny de 1991, del Consell, que exigix que en les bases reguladores de la concessió de subvencions s'indique la línia o les línies de subvencions que les financen i l'import global màxim que s'hi destina.   
- El termini d'admissió de sol·licituds finalitzarà el 30 d'abril de cada any.   
- El termini de resolució del procediment de concessió de les ajudes serà de sis mesos. El termini es computarà a partir de la publicació de la convocatòria corresponent.   
- La instrucció dels expedients la realitzarà l'Àrea de Protecció Agroalimentària.   
6. Els beneficiaris d'estes ajudes hauran d'acreditar que es troben al corrent en el compliment de les obligacions tributàries i davant de la Seguretat Social. La presentació de la sol·licitud per part del beneficiari de la subvenció comportarà l'autorització a la Conselleria d'Agricultura, Pesca i Alimentació perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant de la Seguretat Social, en els termes que es preveuen en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. No obstant això, el sol·licitant podrà denegar expressament el consentiment, i haurà d'aportar llavors els certificats següents:  
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.  
- De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les seues obligacions amb la Seguretat Social.  
- Dels servicis territorials de la Conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.  
En este sentit, els certificats expedits per les administracions tributàries i per la Seguretat Social tindran validesa durant un termini de sis mesos des de la data de l'expedició, d'acord amb el que s'establix en l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions.  
Els qui sol·liciten ajudes que no superen els 1.803,04 euros queden exonerats de presentar la documentació enumerada en este apartat.  
7. Així mateix, els beneficiaris d'estes ajudes hauran d'acreditar que no es troben sotmesos a les prohibicions establides en l'apartat 2 i 3 de l'article 13 de la Llei 38/2003, General de Subvencions.»  
Article tercer  
S'afigen les disposicions addicionals primera, segona, tercera, quarta, cinquena, sisena, setena i huitena.  
Primera  
Les ajudes són subvencions directes i els productors que en siguen beneficiaris han de ser petites i mitjanes empreses agràries (PIME), segons la definició comunitària de la Recomanació de 6 de maig de 2003, de la Comissió.  
Segona  
La compensació de l'ajuda no supera en cap cas el 100% de les pèrdues patides.  
Tercera  
De l'import màxim de les pèrdues o costos es restaran els imports de les assegurances rebudes i els que no es deriven de la malaltia.  
Quarta  
Les compensacions de les ajudes establides en l'annex de la present orde s'han calculat en relació amb la pèrdua d'ingressos per les obligacions imposades als beneficiaris.  
Cinquena  
El present règim d'ajudes és incompatible amb altres ajudes d'altres administracions públiques, o d'altres ens públics o privats, per als mateixos costos subvencionables.  
Sisena  
Les ajudes regulades en esta orde en cap cas es concediran per malalties per a les quals la normativa comunitària impose exaccions específiques per a mesures de lluita   
Setena  
Les ajudes regulades en esta orde no es concediran per les mesures el cost de les quals, segons el que s'establix en la normativa comunitària, ha de ser sufragat per les explotacions agràries, llevat que el cost d'eixes mesures d'ajuda quede totalment compensat per les exaccions obligatòries pagadores pels productors.  
Huitena  
La resolució de concessió d'estes ajudes es delega en el director general competent en matèria de sanitat vegetal i protecció fitosanitària.  
DISPOSICIÓ TRANSITÒRIA  
En virtut del que s'establix en l'article 47.11 del text refós de la Llei d'Hisenda Pública de la Generalitat Valenciana, les ajudes a què es fa referència en esta orde es concediran en l'exercici 2008, a càrrec de:  
Línia pressupostària: T1938000  
Capítol: 7   
Programa 542.20, Investigació i tecnologia agrària  
Import màxim: 500.000,00 euros.   
DISPOSICIÓ FINAL  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 27 de novembre de 2008  
La consellera d'Agricultura, Pesca i Alimentació,  
MARITINA HERNÁNDEZ MIÑANA